google/wiki40b huggingface dataset:
Jomfru Marias synål

Jomfru Marias synål er navnet på en stor bautastein ved Avaldsnes kirke, Karmøy kommune, Rogaland. 
Steinen står like utenfor nordveggen av kirkeskipet. Den er i dag 7,2 meter høy, men det er tydelige tegn på at det er slått store stykker av toppen på den, så det er mulig den opprinnelig har vært omtrent like høy som Baldersteinen. Navnet skal den antakelig ha etter en runeinnskrift som ble avtegnet av biskop Thomas Wegener i 1639. Det heter i den medfølgende beskrivelsen at runene var svært grunne og utydelige. Hittil har det da også vært umulig å finne dem igjen, tross gjentagne forsøk. Ifølge Wegeners tegning skal innskriften leses som … mikial mariu nistr… . Dette er av professor Magnus Olsen oversatt til moderne norsk som «Mikael, nærmest etter Maria». En hypotese er at noen har mistolket innskriften og trodd at den har hatt noe med å sy (jfr. nest = sting), og dermed har steinen fått navnet sitt.
Forøvrig har det vært flere store bautasteiner på platået der kirken står. De fleste er gått tapt, men restene av en av dem står fortsatt på sørsiden av kirken. Det kan hende det har stått en usedvanlig stor steinsetning fra jernalderen på stedet der kirken står i dag, og at Jomfru Marias synål er den siste gjenværende av disse steinene.
Steinen er omgitt med påfallende mye lokalt tradisjonsmateriale. Et av dem er at det hviler en gammel forbannelse over den; om at den dagen steinen berører kirkeveggen vil verden forgå. Dette skal, ifølge tradisjonen på stedet, være årsaken til at toppen mangler. Når steinen begynte å lute for nær kirkeveggen, sørget straks noen for å redde verden ved å slå av en bit av steinen.
Et lokalt opphavssagn går ut på at en jutul ved navn Sigge, som bodde i Prinsehaugen (en av bronsealderhaugene på Reheia), hjalp st.Olav med å bygge kirken. Avtalen gikk ut på at dersom jutulen klarte å bygge kirken ferdig på en dag, skulle han få solen og månen som lønn. Arbeidet gikk mye raskere enn det st.Olav hadde regnet med, og på kvelden sto kirken ferdig. Men helgenen hadde skaffet rede på jutulens navn, og visste at dersom kristenfolk kaller en jutul ved navn, så sprekker den. Så da siste steinen skulle legges på plass ropte st.Olav opp: «Akt deg nå, Sigge! Nå vil ikke steinen ligge!» Sigge sprakk og ble til stein, og han ramlet hodestups ned og ble stående rett opp og ned på nordsiden av kirken. Han var blitt til Jomfru Marias synål. 
Sagnet om Jomfru Marias synål er et av mange såkalte «Finn-sagn», som i litt varierende form er heftet ved svært mange middelalderkirker. Her kan nevnes domkirkene i Lund og Stavanger, ved Tingelstad gamle kirke på Hadeland, Heddal stavkirke og Seljord kirke i Telemark.
Radha Mitchell

Karriere

Mitchell hadde sin første betydelige rolle i den australske såpeserien Neighbours, hvor hun i 1994 spilte fallskjermlæreren Cassandra Rushmore, og fra 1996 til -97 studenten Catherine O'Brien.
I 1997 spilte hun i to filmer – High Art og Everything Put Together – som begge vant en Independent Spirit Award. Snart fulgte andre filmer, som Pitch Black, Phone Booth og Man on Fire.
Mitchell fikk anerkjennelse for sitt spill i den Oscar-vinnende Finding Neverland, hvor hun spilte mot Johnny Depp og Kate Winslet og sammen ble de nominert til en Screen Actors Guild Award for «Outstanding Cast in a Motion Picture».
Mitchell fikk deretter tittelrollen i Woody Allen's Melinda and Melinda, etterfulgt av hovedrollen (sammen med Josh Hartnett) i Mozart and the Whale, og i filmatiseringen av videospillet Silent Hill. Hennes siste film (2008) er The Children of Huang Shi.
Arctosa perita

Utbredelse

Arctosa perita er utbredt i Europa. Den finnes i Norge.

Utseende

Arctosa perita er lyst brun eller olivenbrune, med lysere eller mørkere flekker. Beina har kontrastrike mørke og lyse ringer. Som voksne (imago) er de mellom 6,5 og 9 mm lange (kroppens lengde).
Mange av artene i slekten Arctosa er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og et hode-bryst parti (prosoma eller cephalothorax). Foran på hodet er det åtte øyne, hvorav de to midterste er langt større enn de andre.

Levevis

Arctosa perita finnes på steder med sand. De overvintrer i et rørformet hull utgravd i sanden. Det er opptil 30 cm dypt og omtrent 5 mm bredt og foret med edderkopp-silke. Åpningen stenges med silketråder og sandkorn. Når vårsolen varmer om våren åpner den hullet og sitter i åpningen og lar solen varme opp kroppen. Blir den forstyrret trekker den seg hurtig tilbake i hullet.
Verden venter

Handling

Tre svenske servitriser sommerjobber i restauranten på Kunstnernes Hus i Oslo. De sparer penger for å kunne danne en fri teatergruppe i Göteborg, men plutselig dukker det opp en mann som påstår at han er faren til én av servitrisene.
Mehdi Carcela

Landslaget

Han ble tatt ut i Marokkos tropp til VM i fotball 2018 i Russland.
Songea lufthavn

Songea lufthavn (IATA: SGX, ICAO: HTSO) er en flyplass i det sydlige Tanzania som betjener Songea og Ruvuma-regionen. Den ligger om lag 8 km vest for byen.
Ogndal

Ogndal er en tidligere kommune i Nord-Trøndelag, etablert i 1885 – da under navnet Skei. Ogndal er siden 1964 en del av Steinkjer kommune. 
Ogndal ble utskilt fra Sparbu kommune 1. januar 1885. Innbyggertallet var da 1 441. Ved resolusjon 13. desember 1900 ble navnet endret fra Skei til Ogndal. Mindre deler av Ogndal er overført til Steinkjer i 1902, i 1941 og i 1948. 1. januar 1964 ble Ogndal sammen med Beitstad, Egge, Kvam, Sparbu, Steinkjer og Stod slått sammen til Steinkjer kommune. Ogndal hadde 2 678 innbyggere ved sammenslåingen. Kommunen hadde en utstrekning på 418 km²   
Skei kirke er en langkirke fra 1664 av laftet tømmer. I øvre del av Ogndalen ligger Bodom kapell fra 1905. Ogndal Idrettslag er stiftet i 1921; Torgeir Brandtzæg og Arve Skjeflo var herfra. Fra 2013 er tidligere Vålen og Røysing skoler slått sammen til Ogndal skole, i Røysing skoles lokaler.
Dalføret Ogndalen med elva Ogna utgjør den østligste delen av Steinkjer kommune. I nord grenser Ogndalen mot Snåsa og i syd grenser Ogndalen mot Verdal. Innerst i Ogndal ligger Norges geografiske midtpunkt. Hytteområdene Mokkavatnet, Lustadvatnet og deler av Skjækra ligger også i Ogndal.
Skranke

Skranke er et turnapparat og en øvelse i turn. Skranken består av to parallelle vannrette stenger (holmer). Skranke er en øvelse for både menn og kvinner, men holmene er plassert på ulike høyde for damene.
Skranke er en olympisk øvelse for både menn og kvinner.
Radikal Ungdom

Historie

Radikal Ungdom ble opprettet som en landsomfattende organisasjon i 1911, med basis i forløperen Københavns radikale Ungdomsklub fra 1904, som Den radikale Ungdoms Forbund (senere Radikal Ungdoms Landsforbund). På det stiftende landsmøtet i Randers i 1911 ble det bestemt at Radikal Ungdom skulle arbeide i prinsipiell tilslutning til Odense-programmet som lå til grunn for stiftelsen av Radikale Venstre i 1905. Helt fra begynnelsen har Radikal Ungdom samarbeidet tett med de øvrige av landets sosialliberale ungdomsorganisasjoner. I 1970-årene stod organisasjonen fast ved den tradisjonelle radikale antimilitaristiske linjen, og var kritisk til den mer borgerlige linjen som Hilmar Baunsgaard representerte.
Radikal Ungdom var medstifter av Folkebevægelsen mod EF i 1972, forlot bevegelsen i 1985, men oppfordret allikevel til å stemme imot EF-medlemskap ved folkeavstemningene i 1972 og 1986. Ved folkeavstemningene i 1992 og 1993 anbefalte Radikal Ungdom derimot folket til å stemme for EU-medlemskap. Radikal Ungdom støttet Folkebevægelsen mod EF ved valgene til Europaparlamentet i 1979 og 1984 og støttet Radikale Venstre i 1989. I dag er Radikal Ungdom fortsatt positive til det danske EU-medlemskapet.
I 1994 ble Radikal Ungdom oppløst som følge av den såkalte tippemiddelsaken, hvor flere ungdomsorganisasjoner, især de politiske, ble funnet skyldige i å ha jukset med medlemstall for å oppnå større økonomisk støtte. Samme år ble organisasjonen gjenopprettet, og i årene etter vaier den liberale fanen høyt. Moderpartiet Radikale Venstre var i regjering med Socialdemokratiet, men Radikal Ungdom talte for omfattende velferdsreformer, militær inngripen i det tidligere Jugoslavia, skattelettelser og avskaffelse av etterlønnen. Synspunktene vant ikke særlig støtte hos hverken Socialdemokratiet eller Radikale Venstre, og uenighetene mellom Radikal Ungdom og moderpartiet var ofte omtalt i pressen. Frem mot årtusenskiftet foreslo Radikal Ungdom å avskaffe folkepensjonen og erstatte den med tvungen privat pensjonssparing, og støttet dessuten legalisering av hasj og økt boligbeskatning.
Jomfru Ane Gade

Jomfru Ane Gade, lokalt også omtalt som Gaden, er en 150 meter lang gate i Aalborg, som utelukkende består av restauranter og diskoteker. Gaten, som ligger midt i sentrum, har et rikt natteliv, men samtidig er gaten også en hyggelig ramme om et stort restaureringsmiljø på dagtid.
Hvert diskotek er kjent for å spille musikk innenfor en bestemt genre, og det finnes alt fra gammel 70-tallsmusikk til elektronisk samtidsmusikk.
Jomfru Ane Gade har eksistert med sitt nåværende navn siden slutten av 1500-tallet, og antas å være oppkalt etter en Jomfru Ane som i 1568 var bosatt i Skavegade. Denne Jomfru Ane antas å være identisk med jomfru Ane Viffert, som var en tidligere nonne fra Ø Kloster ved Limfjorden. Hun ble begravd i 1572 i Hals Kirke.
Hviterussland i Eurovision Song Contest

Historikk

Det er den hviterussiske rikskringkasteren BTRK som har senderettighetene til Eurovision Song Contest i Hviterussland, og som velger landets representant til konkurransen. Landet debuterte i 2004, samme år som Den europeiske kringkastingsunion innførte semifinaler i Eurovision Song Contest. Bare fem av fjorten ganger har Hviterussland nådd finalen: 2007, 2010, 2013, 2014 og 2017. Den beste plasseringen kom i 2007, da Dzmitry Kaldun ble nummer seks i finalen. I 2010 kom gruppen 3+2 nest sist med «Butterflies», og i de siste finaledeltakelsene ble Hviterussland nummer 16 og 17.
I 2017 valgte landet sitt første bidrag på hviterussisk, kalt «Historyja majho zjytstsia» (norsk: historien om mitt liv). I den internasjonale konkurransen fikk sangen engelsk tittel, men teksten var på hviterussisk.

Bråk om vinnere

Hviterussland har flere ganger vakt oppsikt for sin kronglete og til tider farse-lignende nasjonale konkurranse, Eurofest. I 2012 ble vinneren av Eurofest, Alena Lanskaja, diskvalifisert etter påstander om at produsenten hennes hadde rigget telefonavstemningen. En etterforskning viste at påstandene faktisk stemte, og Lanskaja ble diskvalifisert. I stedet fikk andreplassen, Litesound, representere Hviterussland i Baku. I 2005 byttet plutselig Andzjalika Ahurbasj ut låten «Boys And Girls» med «Love Me Tonight» etter laber mottakelse fra seere og fans. Også i 2010 og 2011 ble de opprinnelige sangene byttet ut med nye. Flere ganger har også landets omstridte president, Aleksandr Lukasjenko, blandet seg inn i planleggingen av den nasjonale konkurransen.
Før Eurofest 2018 kom det frem at ett av bidragene hadde vært fremført offentlig allerede i mai 2017 – før EBUs tidsfrist 1. september 2017. Det dreide seg om sangeren Alekseev som hadde fremført en russisk versjon av bidraget «Forever» i Stavropol, og opptak av fremføringen dukket opp på det russiske nettsamfunnet VK. Seks deltakere i den hviterussiske finalen truet med å trekke seg om «Forever» fikk lov til å delta, og en av deltakerne, Sofi Lapina, endte med å faktisk trekke seg. Til slutt besluttet BTRK at sangen skulle få delta, etter å ha gjennomgått enkelte justeringer i melodi og arrangement. «Forever» endte opp med å vinne den hviterussiske finalen.

Poeng til naboen

Hviterussland har også et svært nært forhold til Russland og var lenge kjent for konsekvent å gi tolv poeng til sin nabo. I 2009 ble rekken av toppoeng brutt, da Norge og hviterussisk-fødte Alexander Rybak fikk landets tolvpoenger. Russland har også vært gavmild med poengene tilbake, men i 2013 fikk ikke Hviterussland et eneste poeng av Russland. Dette skapte harme i Hviterussland, og president Lukasjenko måtte gå offentlig ut og be hviterusserne om ikke å «ta resultatet fra konkurransen for alvorlig».
Alexander Rybak har hviterussisk bakgrunn og har flere ganger vært delaktig i Eurofest. I 2015 sto han bak bidraget «Accent» som ble nummer fire i den nasjonale finalen.
Osan (Bindal)

Osan er en fjord i Bindal kommune i Nordland. Den er en fortsettelse av Terråkfjorden og Bindalsfjorden og strekker seg 5,5 kilometer østover til Helstad i bunnen av fjorden.
Fjorden har innløp mellom Terråk i sørvest og Vassås i nordøst. Mellom disse stedene går den 400 meter lange Vassås bru over fjorden langs Fv1, som går langs nesten hele fjorden.
Mellomriksvei

Mellomriksveier i Norge

Listen dekker alle riksveier og skiltete fylkesveier i Norge som har forbindelse med tilsvarende eller länsväger i Sverige, Finland og Russland. Av disse 22 veiene er 17 forbindelser til Sverige, 4 til Finland og 1 til Russland.
Tinghus

Et tinghus er en bygning med rettslokaler. Tinghuset er gjerne lokalisert i hovedstaden eller administrasjonssenteret til den jurisdiksjonen det dekker. I mindre kommunale jurisdiksjoner kan tinghuset være en del av rådhuset.
Som utgangspunkt inneholder tinghus én eller flere rettssaler, dommerrom, juryrom, fengselsceller, vaktrom og publikumsfasiliteter.
Incadorcus zugeri

Utseende

En liten (13-21 millimeter), halvmatt, brunsvart hjortebille. Hannens kjever er noe forstørrede, knivformede, påfallende asymmetriske, med høyre og venstre mandibel tydelig ulike. Pronotum er rundet, bredest foran. Dekkvingene har opphøyde, blanke lengdelister, områdene mellom dem er tett og kraftig punkterte. Hunnen har mindre hode og kjever enn hannen.

Utbredelse

Arten er utbredt i Andesfjellene i Peru.
MGPjr

Deltakelse

For å delta må artistene og låtskriverne være norske statsborgere mellom 8 og 15 år. Barna må lage sin egen sang med norsk eller samisk tekst og deretter sende den inn til NRKs åpne konkurranse. 
En jury bedømmer deretter bidragene og plukker et utvalg av dem til å delta på prøvesynging (audition). Etter prøvesyngingen velges til slutt ti av sangene til å delta i finalen i Oslo Spektrum. NRK hjelper også deltakerne med arrangement og framføring. Antall innsendte bidrag har økt siden starten, og i 2016 kom det inn 1312 bidrag til MGPjr – langt høyere enn de voksnes Melodi Grand Prix, som fikk inn rundt tusen låter samme år. I 2019 kom inn hele 1857 innsendte bidrag som er største påmeldingsantall for MGPjr så langt.

Kåring av vinner

NRK har brukt ulike metoder for å velge vinneren av MGPjr opp gjennom årene. Det første året var det én avstemningsrunde, der resultatet ble avgjort av en fagjury, en barnejury og seernes telefonstemmer. Fra 2003 har det vært to avstemningsrunder, en førsterunde og en superfinale. I 2003 valgte en fagjury ut fire av sangene til å delta i superfinalen, men fra 2004 har tv-seerne og radiolytterne stemt fram fire av sangene til superfinalen. I superfinalen framføres sangene på nytt, og publikum stemmer nok en gang via telefon eller internett. Fra 2018 var det bare mulig å stemme gjennom NRK Supers app «Svar-o-meter», der hver seer hadde et begrenset antall stemmer.  
De første årene ble alle stemmene fra hver landsdel offentliggjort, og de fire superfinalistene ble rangert fra fjerde- til førsteplass. I 2009 gikk fem bidrag videre til superfinalen, der bare første- og andreplassen ble offentliggjort. Siden 2010 har bare de fire superfinalistene og vinneren blitt offentliggjort, de andre låtene har forblitt uplasserte.

Internasjonale konkurranser

Det var Danmark som først fikk ideen om et Melodi Grand Prix for barn og unge, og den første MGP Nordic ble arrangert i Danmark i 2002. Konseptet ble deretter plukket opp av Den europeiske kringkastingsunionen som lanserte Junior Eurovision Song Contest (JESC) i 2003. 
De skandinaviske landene droppet MGP Nordic og deltok i JESC til og med 2005. Året etter trakk Skandinavia seg fra JESC og begrunnet avgjørelsen med at konkurransen legger for stort press på de deltakende barna. I stedet startet NRK, DR og svenske SVT opp igjen MGP Nordic i 2006, og Finland ble med i 2007, slik at det ble en nordisk finale. I 2010 ble imidlertid den nordiske konkurransen avlyst og har ikke blitt arrangert siden. Årsaken var at Danmark ønsket å satse på sin nasjonale finale, mens SVT la sin nasjonale konkurranse, Lilla Melodifestivalen, på is.

Priser og nominasjoner

TV-sendingen er blitt nominert til fem Gullrute-priser: beste kvinnelige programleder under Gullruten 2013 (Margrethe Røed), årets TV-øyeblikk for «BliMe'dansen» under Gullruten 2016 og i tre klasser under Gullruten 2018: beste barne- eller ungdomsprogram, beste flerkamerateam og årets innovasjon (Erlend Jones Solfjeld og Kasper Mærli for lysapp).
Mandalskameratene i 2016

Serie

Thomas Aukland
     Håkon Lindland
    Lars Henrik Fredriksen
    Peter Kjellby
   Mads Heldal
   Endre Omland
  Almin Dacic
  Behrouz Habib
  Ole Magnus Rafoshei
 Tobias Aanensen
 Endre Lia
 Nils-Haakon Lundevik
 Ricardo Rivera Skoie
 Stian Sundnes
 

Cupen

Peter Kjellby
 Idar Wichne

Mandalskameratene 2

Reservelaget til Mandalskameratene spiller i 2016 i 6. divisjon.
Portugals Grand Prix

Portugals Grand Prix er et Formel 1-løp som i perioden 1984-1996 ble arrangert på Autódromo do Estoril. I 1958 og 1960 ble det arrangert på Circuito da Boavista, og i 1959 var det på Monsanto Park.
Bladet

Bladet er ei lokalavis som utgis i Stjørdal og som dekker kommunene Stjørdal, Meråker og Malvik i Trøndelag. Avisa eies av Adresseavisen Gruppen og ble grunnlagt i 2017 etter at avisene Stjørdalens Blad og Malvik-Bladet ble slått sammen. Første utgave kom ut 14. februar 2017. Den kommer ut på papir tre ganger i uka i tillegg til nettavisa Bladet.no. Linn Yttervik er redaktør.
Yin Mingzhu

Biografi

Yin Mingzhu ble født Yin Shangxian i Wujiang og flyttet til Shanghai i ung alder. I 1926 giftet hun seg med regissøren Dan Duyu (但杜宇). Yin Mingzhu spilte i nesten halvparten av de rundt 30 filmer som Dan Danyu regisserte; de flesta av dem regnes som tapte for ettertiden. Paret flyttet senere til Hongkong, der Yin Mingzhu døde i 1989.
Michael Sweetney

College-karriere

Michael Sweetney spilte for Georgetown University i tre sesonger, fra 2000 til 2003, før han kom til NBA.
Her spilte han totalt 96 kamper der han startet 95 av dem og scoret i gjennomsnitt 18,2 poeng per kamp, tok i gjennomsnitt 9,2 returer per kamp, blokkerte i gjennomsnitt 1,88 skudd per kamp og stjal i gjennomsnitt ballen 1,05 ganger fra motspilleren per kamp.

New York Knicks

I 2003 ble Michael Sweetney trukket opp til NBA-klubben New York Knicks. Der ble han i to sesonger før han ble byttet bort til Chicago Bulls.
I klubben spilte Sweetney 77 kamper der han startet 28 av dem. Han scoret i gjennomsnitt 8,4 poeng per kamp og tok i gjennomsnitt 4,8 returer per kamp. Sweetney scoret på 53,1 % av skuddene sine fra banen og 74,9 % av straffekastene sine for New York-klubben.

Chicago Bulls

10. april 2005 ble Michael Sweetney byttet til Chicago Bulls sammen med Tim Thomas, Jermaine Jackson og rettighetene til tre av New York Knicks' trekk av college-spillere. Tilbake fikk New York Knicks; Eddy Curry og Antonio Davis.
I 2005 – 2006-sesongen spilte Sweetney 66 kamper for klubben der han i gjennomsnitt scoret 8,1 poeng per kamp og tok i gjennomsnitt 5,3 returer per kamp. Han scoret på 45 % av skuddene sinde fra banen og på 65,2 % av straffekastene sine.
Arabisk-nubiske skjold

Arabisk-nubiske skjold er et 1 - 2 milliarder år gammelt kraton (grunnfjellsskjold) i det nordøstlige Afrika, som i likhet med de fleste kratonene i Afrika og Sør-Amerika er fra proterozoikum, dvs for 1,0 - 2,5 milliarder år siden. Disse kratonene fra (meso-proterozoikum) fløt en tid sammen og dannet urkontinentet Vest-Gondwana.
For 570 millioner år siden startet kollisjonen med Øst-Gondwana som skapte superkontinentet Gondwana, og hvor kollisjonen skapte det det østafrikanske høylandet i sammenstøtet (den østafrikanske fjellkjedefolding). Det arabisk-nubiske grunnfjellskjoldet ble liggende mellom Vest-Gondwana og Øst-Gondwana ved kollisjonen og er dermed en integrert del av det store Østafrikanske orogenet som strekker seg langs hele østsiden av Afrika.
Mot sør ligger det lille Vest-Etiopia-skjoldet som hadde vulkansk aktivitet for 540-830 millioner år siden, på samme tid som det arabisk-nubiske skjoldet.
Mot vest følger det sahariske metaskjold (eller Øst-Ashara-skjoldet) som i det vesentlige ligger som en overdekket plattform under sanden i det østre Sahara, men stikker opp i høyere fjellkjeder.
Det arabisk-nubiske skjoldet har et areal på 445 000 km² overflatisk, mens det inklusive begravde plattformer utgjør totalt 725 000 km². Grunnfjellsskjoldet utgjør det østlige Sudan, østlige Egypt, sørlige Sinaihalvøya, deler av Akababukta, og vestre Saudi-Arabia.
RARP

RARP (fra engelsk Reverse Address Resolution Protocol) er en nettverksprotokoll som har i oppgave å anskaffe IP-adresse (IPv4) fra en administrativ tjener, når den har kontakt med link laget eller hardwareadresse, som for eksempel MAC-adressen.
Protokollen defineres igjennom RFC 903, som ble publisert i 1984.
Jo Strømgren

Priser og utmerkelser

Strømgren fikk Heddaprisen for forestillingen There i 2002.
I 2015 mottok han Telenors kulturpris.
Ƨ

Ƨ og ƨ er en bokstav som ble brukt fra 1957 til 1986 for å skrive zhuang-språket. I 1986 ble språkets ortografi endret, slik at den ble ASCII-kompatibel, den ble da byttet ut med bokstaven z. Ƨ ble brukt for å markere den andre tonen (lav, fallende). Bokstavens form baserer seg på tallet to. Bokstaven skrives etter den stavelsen hvis tone den styrer, også dersom siste bokstav i stavelsen er en konsonant, som i ordet «Yinƨminƨ». 
I Unicode kodes ƨ som U+01A7 (Ƨ) og U+01A8 (ƨ).
NASCAR Corona Series

NASCAR Corona Series (tidl. NASCAR Mexico Corona Series) er en NASCAR-serie som kjøres i Mexico. Serien het opprinnelig Desafio Corona Series, og er den største stock car-serien i Mexico. NASCAR startet serien i 2004 i samarbeid med OCESA, et underholdningsselskap, og dette partnerskapet heter nå NASCAR Mexico.

2007-program

2007-sesongen startet på Autodromo Hermanos Rodriguez i Mexico by, med et løp uten poeng den 4. mars. Sesongen vil bestå av totalt 14 poenggivende løp etter dette.
Mecklenburg-Vorpommerns flagg

Mecklenburg-Vorpommerns flagg er delt i blått over hvitt over rødt og har en smal gul stripe som går gjennom den midtre hvite stripen. Flaggets farger er en kombinasjon av flaggfargene for Mecklenburg, blått, gult og rødt, og Pommern, blått og hvitt. Hvitt og rødt er samtidig fargene for hansabyene. Flere slike, eksempelvis Lübeck, Stralsund og Wismar, som alle førte flagg i hvitt og rødt, er nå en del av delstaten Mecklenburg-Vorpommern. Delstatsflagget trekker også veksler på byen Rostocks gamle flagg. Dette er blått, hvitt og rødt, og er kjent i skriftlige kilder fra så langt tilbake som 1418.
Mecklenburg-Vorpommerns flagg ble innført etter at DDR ble oppløst og det ble nyordnet delstater i det østlige Tyskland. Flagg og våpen ble innført ved lov av 23. juli 1991. Flagget ble fastsatt til forholdet 3:5. Det gjelder også for statsflagget, som har våpenmerkene for Mecklenburg, et svart oksehode, og Vorpommern (egentlig Pommern), en rød griff, i midten av den hvite stripen.